stanford-oval/wikipedia huggingface dataset:
เฉลิม อยู่บำรุง
ประวัติ

ร้อยตำรวจเอก ดร. เฉลิม อยู่บำรุง เกิดเมื่อวันที่ 10 มิถุนายน พ.ศ. 2490 บิดาชื่อ ร้อยตำรวจตรี แฉล้ม อยู่บำรุง มารดาชื่อนางลั้ง อยู่บำรุง จบการศึกษาทั้งระดับปริญญาตรี ปริญญาโท และปริญญาเอก จากคณะนิติศาสตร์ มหาวิทยาลัยรามคำแหง 
 ก่อนเข้ารับราชการตำรวจที่มีตำแหน่งเป็นสารวัตรกองปราบปราม นั้นได้เคยเป็นทหารยศสิบโทมาก่อน ได้ขอโอนย้ายตัวเองเข้าสังกัดตำรวจ ในการทำงานการเมืองเคยดำรงตำแหน่ง รัฐมนตรีว่าการกระทรวงยุติธรรม และรัฐมนตรีประจำสำนักนายกรัฐมนตรี กำกับดูแล องค์การสื่อสารมวลชนแห่งประเทศไทย และขณะที่กำกับดูแลหน่วยงานแห่งนี้ ร้อยตำรวจเอก เฉลิม มีชื่อเรียกสั้น ๆ จากสื่อมวลชนว่า "เหลิม" หรือ "เหลิมดาวเทียม" เนื่องจากเป็นที่รับรู้กันดีในแวดวงสื่อมวลชนถึงการควบคุมการนำเสนอข่าวด้วยตนเอง ซึ่งในบางครั้งถึงกับเข้าไปสั่งการในห้องตัดต่อเอง จนคนในช่อง 9 เรียกว่า "บรรณาธิการเฉลิม"
สมรสกับลำเนา อยู่บำรุง ผู้พิพากษาสมทบศาลเยาวชน มีบุตรด้วยกันทั้งสิ้น 3 คน เป็นชายล้วนคือ ร้อยตำรวจตรี อาจหาญ อยู่บำรุง, ร้อยตำรวจตรี วัน อยู่บำรุง และ พันตำรวจตรี ดวง อยู่บำรุง ลูกชายทั้งสามก็ถูกเรียกกันทั่วไปว่า "ลูกเหลิม" มีน้องชายที่เล่นการเมืองท้องถิ่น เป็น ส.ก.หลายสมัยคือ นวรัตน์ อยู่บำรุง ส.ก.เขตหนองแขม
และน้องชายที่เป็นตำรวจ พ.ต.ท.จารึก อยู่บำรุง (เสียชีวิตแล้วเมื่อวันที่ 9 ธันวาคม พ.ศ. 2557)
ร้อยตำรวจเอก เฉลิม เป็นที่รู้จักในฐานะนักการเมือง หลายครั้งมีการใช้คำพูดที่ฟังดูรุนแรง ซึ่งร้อยตำรวจเอก เฉลิม เคยกล่าวถึงตัวเองไว้ว่า "ไปทะเลเจอฉลาม มาสภาเจอเฉลิม"
ร้อยตำรวจเอกเฉลิม เคยขึ้นเวทีกลุ่มแนวร่วมประชาธิปไตยต่อต้านเผด็จการแห่งชาติ เมื่อวันที่ 24 พฤษภาคม พ.ศ. 2556 ที่สนามทุ่งศรีเมือง จังหวัดอุดรธานี
บทบาททางการเมืองในช่วงแรก

ร้อยตำรวจเอก เฉลิม มีบทบาททางการเมืองครั้งแรกในฐานะผู้ร่วมการพยายามก่อรัฐประหารรัฐบาลพลเอก เปรม ติณสูลานนท์ ในเดือนเมษายน พ.ศ. 2524 และหลังการทำรัฐประหารไม่สำเร็จ จึงตกเป็นผู้ต้องหามีคำสั่งย้ายเข้ากรมตำรวจในวันที่ 5 เมษายน พ.ศ. 2524 และพลตำรวจเอกมนต์ชัย พันธุ์คงชื่น อธิบดีกรมตำรวจในขณะนั้นได้ลงนามในคำสั่งที่ 500/2524 ไล่ออกจากราชการตำรวจในวันที่ 7 เมษายน พ.ศ. 2524และตั้งคณะกรรมการสอบสวนวินัยร้ายแรง ต่อมาจึงได้รับการนิรโทษกรรม[ต้องการอ้างอิง]
ร้อยตำรวจเอก เฉลิม เริ่มต้นชีวิตทางการเมืองด้วยการเป็นสมาชิกสภาผู้แทนราษฎรกรุงเทพมหานคร ในปี 2526 ในฐานะสมาชิกสภาผู้แทนราษฎรสังกัดพรรคประชาธิปัตย์ ต่อมาในปี พ.ศ. 2529 ได้ก่อตั้ง พรรคมวลชน และดำรงตำแหน่งเป็นหัวหน้าพรรค โดยมีฐานเสียงสำคัญในพื้นที่กรุงเทพมหานครฝั่งธนบุรี โดยเฉพาะเขตภาษีเจริญและเขตบางบอน
ร้อยตำรวจเอก เฉลิม เคยดำรงตำแหน่งรัฐมนตรีประจำสำนักนายกรัฐมนตรี ในรัฐบาล พลเอก ชาติชาย ชุนหะวัณ มีอำนาจหน้าที่กำกับดูแล องค์การสื่อสารมวลชนแห่งประเทศไทย (อสมท.) ต่อมาปรับไปรับตำแหน่งรัฐมนตรีช่วยว่าการกระทรวงศึกษาธิการ
ภายหลังการรัฐประหารดังกล่าว ร้อยตำรวจเอก เฉลิม เป็นหนึ่งในนักการเมืองที่ถูกกล่าวหาว่าร่ำรวยผิดปกติ และถูกยึดทรัพย์จำนวน 32 ล้านบาท และต้องขอลี้ภัยการเมืองไปต่างประเทศ โดยเดินทางไปพำนักอยู่ที่ประเทศสวีเดนและประเทศเดนมาร์ก
ต่อมาเมื่อสถานการณ์ทางการเมืองคลี่คลาย เขาได้กลับเข้าประเทศไทย และได้ดำรงตำแหน่งรัฐมนตรีว่าการกระทรวงยุติธรรมในรัฐบาลของนายบรรหาร ศิลปอาชา และรัฐมนตรีช่วยว่าการกระทรวงมหาดไทย ในรัฐบาลพลเอกชวลิต ยงใจยุทธ ต่อมาในปี พ.ศ. 2540 ตัดสินใจยุบพรรคมวลชนรวมเข้ากับ พรรคความหวังใหม่ ของ พลเอก ชวลิต ยงใจยุทธ นายกรัฐมนตรีในขณะนั้น
คดีความของลูกชาย

ร้อยตำรวจเอก ดร. เฉลิม กลับมาเป็นข่าวคราวอีกครั้ง เมื่อลูกชายทั้ง 3 คน คือ ร้อยตำรวจตรีอาจหาญ อยู่บำรุง ร้อยตำรวจตรีวัน อยู่บำรุง และว่าที่ พันตำรวจโทดวง อยู่บำรุง ตกเป็นข่าวผ่านสื่อมวลชนว่ามีพฤติกรรมก้าวร้าว ก่อเหตุวิวาททำร้ายร่างกายหลายครั้ง [ต้องการแหล่งอ้างอิงดีกว่านี้]
โดยเฉพาะอย่างยิ่งคดีที่ นายดวงเฉลิม ลูกคนเล็กตกเป็นผู้ต้องหาสังหาร ดาบตำรวจ สุวิชัย รอดวิมุติ หรือที่รู้จักกันในชื่อ "ดาบยิ้ม" ในผับกลางโรมแรม ย่านถนนรัชดาภิเษก เมื่อปลายปี พ.ศ. 2544[ต้องการอ้างอิง] โดยหลบหนีไปหลังเกิดเหตุ และมอบตัวหลังจากนั้นกว่าครึ่งปีเขาถูกถอดยศทหารในวันที่ 16 พฤศจิกายน พ.ศ. 2544 ภายหลังจากนั้นนายสมัคร สุนทรเวช ได้คืนยศทางทหารให้
ต่อมาคดีนายดวงเฉลิม มีคำตัดสินของศาลอาญาชั้นต้นให้ยกฟ้อง เนื่องจากพยานหลักฐานไม่สามารถชี้ชัดได้ว่า นายดวงเฉลิมเป็นผู้สังหารดาบยิ้ม ศาลอาญาชั้นต้นจึงมีคำพิพากษายกฟ้อง และจนถึงปัจจุบันก็ยังไม่สามารถสรุปได้ว่าผู้สังหารดาบยิ้มเป็นใคร
ในปลายปีพ.ศ. 2554 สื่อมวลชนรายงานว่านายวัน อยู่บำรุงได้แสดงเจตนาข่มขู่อาฆาตมาดร้ายนายวัชระ เพชรทองระหว่างที่กำลังลงพื้นที่ช่วยเหลือประชาชนจากเหตุการณ์อุทกภัยในประเทศไทย พ.ศ. 2554
เลือกตั้งผู้ว่าราชการกรุงเทพมหานคร

ในการเลือกตั้งผู้ว่าราชการกรุงเทพมหานคร พ.ศ. 2547 ร้อยตำรวจเอก เฉลิมได้ลงรับสมัคร ของ พรรคมวลชน โดยได้คะแนนมากเป็นลำดับที่ 4 โดยได้คะแนนเสียงในเขตบางบอนเป็นลำดับที่ 1
ร่วมงานกับพรรคพลังประชาชน > บทบาทในช่วงเลือกตั้ง 2550

บทความหลัก: การเลือกตั้งสมาชิกสภาผู้แทนราษฎรในประเทศไทย พ.ศ. 2550
ร้อยตำรวจเอก เฉลิมตัดสินใจเข้าร่วมงานกับพรรคพลังประชาชน หลังการรัฐประหารใน พ.ศ. 2549 และในช่วงปลายปี พ.ศ. 2550 จะมีการเลือกตั้งสมาชิกสภาผู้แทนราษฎร โดย ร้อยตำรวจเอก เฉลิมลงสมัครรับเลือกตั้งในระบบสัดส่วน ลำดับที่ 2 กลุ่มจังหวัดที่ 6 (กรุงเทพมหานคร, นนทบุรี และ สมุทรปราการ) และได้รับเลือก
ร่วมงานกับพรรคพลังประชาชน > รัฐมนตรีว่าการกระทรวงมหาดไทย

บทความหลัก: คณะรัฐมนตรีไทย คณะที่ 57
ภายหลังจากการเลือกตั้งสิ้นสุดลง พรรคพลังประชาชนได้รับเลือกเป็นเสียงข้างมากในสภาถึง 233 ที่นั่ง ทำให้สมาชิกสภาผู้แทนราษฎรมีมติให้ สมัคร สุนทรเวช ดำรงตำแหน่งนายกรัฐมนตรี โดยในการจัดคณะรัฐมนตรีนายสมัครได้ให้ ร้อยตำรวจเอก เฉลิมดำรงตำแหน่งรัฐมนตรีว่าการกระทรวงมหาดไทย ซึ่งเป็นตำแหน่งที่ ร้อยตำรวจเอก เฉลิมกล่าวว่าเป็นตำแหน่งที่ตนต้องการที่จะดำรงตำแหน่งมากที่สุดด้วย[ต้องการอ้างอิง]
แต่ต่อมาในวันที่ 2 สิงหาคม พ.ศ. 2551 นายสมัครได้ตัดสินใจปรับคณะรัฐมนตรี โดยในการปรับคณะรัฐมนตรีครั้งนี้ ร้อยตำรวจเอก เฉลิมได้พ้นจากตำแหน่งรัฐมนตรีว่าการกระทรวงมหาดไทย โดยนายสมัครได้ให้ พลตำรวจเอก โกวิท วัฒนะ ดำรงตำแหน่งแทน ร้อยตำรวจเอก เฉลิม อยู่บำรุง
ร่วมงานกับพรรคพลังประชาชน > รัฐมนตรีว่าการกระทรวงสาธารณสุข

บทความหลัก: คณะรัฐมนตรีไทย คณะที่ 58
ต่อมานายสมัครได้พ้นจากตำแหน่งนายกรัฐมนตรีตามคำวินิจฉัยของตุลาการศาลรัฐธรรมนูญ ทำให้สมาชิกสภาผู้แทนราษฎรต้องมีการลงมติเลือกนายกรัฐมนตรีคนใหม่อีกครั้ง โดยสมาชิกสภาผู้แทนราษฎรมีมติให้ สมชาย วงศ์สวัสดิ์ ดำรงตำแหน่งนายกรัฐมนตรี โดยในการจัดคณะรัฐมนตรีนายสมชายได้เลือกให้ ร้อยตำรวจเอก เฉลิมดำรงตำแหน่งรัฐมนตรีว่าการกระทรวงสาธารณสุข
แต่ต่อมาในวันที่ 2 ธันวาคม พ.ศ. 2551 ตุลาการศาลรัฐธรรมนูญได้มีมติให้ยุบพรรคพลังประชาชน,พรรคชาติไทย และพรรคมัชฌิมาธิปไตย และเพิกถอนสิทธิเลือกตั้งของคณะกรรมการบริหารพรรค จึงส่งผลให้นายสมชายพ้นจากตำแหน่งนายกรัฐมนตรีโดยปริยาย
ร่วมงานกับพรรคพลังประชาชน > รองนายกรัฐมนตรี

บทความหลัก: คณะรัฐมนตรีไทย คณะที่ 60
ร.ต.อ.เฉลิม ได้ตำแหน่งเป็นรองนายกรัฐมนตรีกำกับ กระทรวงยุติธรรม สำนักงานตำรวจแห่งชาติ และได้ตำแหน่งรักษาราชการแทนนายกรัฐมนตรีอันดับที่ 1 ในวันที่ 2 ตุลาคม พ.ศ. 2555 หรือรองนายกรัฐมนตรีลำดับที่ 1 ภายหลังนายยงยุทธ วิชัยดิษฐ ลาออกจากตำแหน่งดังกล่างเนื่องจากมีการชี้มูลความผิดเรื่องที่ดินสนามกอล์ฟอัลไพล์โดยคณะกรรมการปราบปรามทุจริตแห่งชาติ
จากการสำรวจความพึงพอใจของประชาชน โดยสำนักเอแบคโพล เมื่อเดือนพฤษภาคม พ.ศ. 2555 เขาเป็นรัฐมนตรีที่ประชาชนพึงพอใจ เป็นลำดับที่ 2 รองจากนายกรัฐมนตรี
ร่วมงานกับพรรคเพื่อไทย

ภายหลังจากมีการยุบพรรคพลังประชาชน ร้อยตำรวจเอก เฉลิมได้ย้ายไปสังกัดพรรคเพื่อไทย ทั้งนี้คณะผู้บริหารพรรคพิจารณาแต่งตั้ง ร้อยตำรวจเอก เฉลิมเป็นประธานสมาชิกสภาผู้แทนราษฎร เพื่อควบคุมการทำงานในสภาของสมาชิกสภาผู้แทนราษฎรภายในพรรคต่อไป โดย ร้อยตำรวจเอก เฉลิม กล่าวว่าพรรคได้มอบหมายให้ทำหน้าที่ประธานสมาชิกสภาผู้แทนราษฎร เพื่อทำหน้าที่หัวหน้าพรรคในสภาผู้แทนราษฎร
ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2557 เขาได้สมัครรับเลือกตั้งในระบบบัญชีรายชื่อ สังกัดพรรคเพื่อไทย ลำดับที่ 6
ต่อมาในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 เขาได้สมัครรับเลือกตั้งในระบบบัญชีรายชื่อ สังกัดพรรคเพื่อไทย ลำดับที่ 6 แต่ไม่ได้รับเลือกตั้ง เนื่องจากพรรคเพื่อไทยมีจำนวนสมาชิกสภาผู้แทนราษฎรมากกว่าจำนวนสมาชิกสภาผู้แทนราษฎรพึงมีตามที่กำหนดไว้ในรัฐธรรมนูญ
ร่วมงานกับพรรคเพื่อไทย > ประธาน ส.ส.

ร้อยตำรวจเอก เฉลิมเป็นผู้นำสมาชิกสภาผู้แทนราษฎรพรรคเพื่อไทย อภิปรายไม่ไว้วางใจรัฐบาลอภิสิทธิ์ เวชชาชีวะ โดย ร้อยตำรวจเอก เฉลิมเป็นผู้ขึ้นเปิดอภิปรายเป็นคนแรก โดยอภิปรายไม่ไว้วางใจอภิสิทธิ์ เวชชาชีวะ นายกรัฐมนตรี และประดิษฐ์ ภัทรประสิทธิ์ รัฐมนตรีช่วยว่าการกระทรวงการคลัง ในกรณีการปกปิด ซ่อนเร้น ไม่เปิดเผยการรับเงินสนับสนุนพรรคการเมือง ในการรายงานงบดุลต่อคณะกรรมการการเลือกตั้ง (กกต.) ซึ่งเส้นทางของเงินดังกล่าวเป็นเงินที่รับจากบริษัท ทีพีไอ โพลีน จำกัด (มหาชน) แล้วทำนิติกรรมอำพรางผ่านบริษัท เมซไซอะ ซึ่งถือเป็นความผิดตาม พ.ร.บ.พรรคการเมือง
เฉลิม อยู่บำรุง ทำหน้าที่รักษาการเป็นผู้นำฝ่ายค้านในสภาผู้แทนราษฎรไทย ตั้งแต่วันที่ 12 มกราคม พ.ศ. 2552 สมัยรัฐบาลอภิสิทธิ์ เวชชาชีวะ กระทั่งพ้นจากตำแหน่งเมื่อวันที่ 23 มีนาคม พ.ศ. 2554 เนื่องจากลาออกจากสมาชิกสภาผู้แทนราษฎร
ปลายปี พ.ศ. 2552 สื่อมวลชนประจำรัฐสภาได้ให้ฉายา ร้อยตำรวจเอก เฉลิมว่า "ดาวดับ" อันเนื่องจากวาทะที่แก้ตัวให้กับการกระทำที่ส่อทุจริตของ พันตำรวจโท ทักษิณ ชินวัตร ว่า "พันตำรวจโท ทักษิณ ไม่ได้ทำผิดกฎหมาย แต่ทำในสิ่งที่กฎหมายห้าม" ซึ่งได้กลายเป็นวาทะประจำปีด้วย
ต่อมาต้นปี พ.ศ. 2553 ร้อยตำรวจเอก เฉลิม ได้มีวิวาทะกับสมาชิกพรรคเพื่อไทยด้วยกันเอง ถึงขนาดตำหนิออกมาต่อหน้าสื่อมวลชนหลายต่อหลายครั้ง อันเนื่องจากเรื่องการที่จะยื่นอภิปรายไม่ไว้วางใจรัฐบาล ที่เห็นแตกต่างกันและมีความเห็นเกี่ยวกับทิศทางการบริหารจัดการพรรคที่แตกต่างกัน
ซึ่งในปีถัดมา ความขัดแย้งในเรื่องดังกล่าวนี้ก็ได้เกิดขึ้นอีก จนกระทั่งในวันที่ 23 มีนาคม พ.ศ. 2554 ร้อยตำรวจเอก เฉลิม ได้ขอลาออกจากตำแหน่งสมาชิกสภาผู้แทนราษฎรของพรรคอย่างเป็นทางการ โดยมีกระแสข่าวถึงความไม่พอใจในสมาชิกพรรคบางคนตำหนิบทบาทการอภิปรายไม่ไว้วางใจรัฐบาลของตัวเอง
อย่างไรก็ตามในการเลือกตั้งครั้งถัดมา ร้อยตำรวจเอก เฉลิม ได้ลงสมัครรับเลือกตั้งเป็นสมาชิกสภาผู้แทนราษฎร แบบบัญชีรายชื่อ ลำดับที่ 3 พรรคเพื่อไทย รวมถึงได้ส่งบุตรชายลงสมัครรับเลือกตั้งในกรุงเทพมหานคร แต่ไม่ได้รับการเลือกตั้ง
ร่วมงานกับพรรคเพื่อไทย > รองนายกรัฐมนตรี

ในการจัดตั้งคณะรัฐมนตรีไทย คณะที่ 60 ร้อยตำรวจเอก เฉลิม ได้รับการโปรดเกล้าฯ เป็นรองนายกรัฐมนตรี ในรัฐบาลนางสาวยิ่งลักษณ์ ชินวัตร และบุตรชายได้รับตำแหน่งผู้ช่วยเลขานุการรัฐมนตรีช่วยว่าการกระทรวงคมนาคมในระหว่างดำรงตำแหน่งเลขายืนยันว่าในกลุ่มนปช.ไม่มีชายชุดดำและรัฐบาลอภิสิทธิ์ เวชชาชีวะไม่มีสิทธิสลายการชชุมนุมกลุ่ม นปช. เขาเคยประกาศก่อนหน้าดำรงตำแหน่งว่าจะปลดนายธาริต เพ็งดิษฐ์ จากตำแหน่งอธิบดีกรมสอบสวนคดีพิเศษ แต่ก็ไม่มีการปลดแต่อย่างใด
ร่วมงานกับพรรคเพื่อไทย > รัฐมนตรีว่าการกระทรวงแรงงาน

ในเดือนมิถุนายน พ.ศ. 2556 ร้อยตำรวจเอก เฉลิม ถูกปรับให้ไปดำรงตำแหน่งรัฐมนตรีว่าการกระทรวงแรงงาน โดยมีการถวายสัตย์ปฏิญาณตนในวันที่ 30 มิถุนายน พ.ศ. 2556 และถ่ายภาพหมู่คณะรัฐมนตรีที่ได้รับโปรดเกล้าฯ บริเวณหน้าตึกไทยคู่ฟ้า แต่ร้อยตำรวจเอก เฉลิม ไม่ได้เข้าร่วมถ่ายภาพในครั้งนั้นด้วย รวมทั้งไม่เข้าร่วมประชุมคณะรัฐมนตรีในวันที่ 2 กรกฎาคม พ.ศ. 2556 โดยอ้างเหตุผลว่าขอลากิจเพื่อไปตรวจสุขภาพ แต่เป็นที่รับทราบโดยทั่วไปว่าเป็นการประท้วงที่ ยิ่งลักษณ์ ชินวัตร ให้ตำแหน่งนี้กับเขาและปลดจากรองนายกรัฐมนตรี
เขาดำรงตำแหน่งผู้กำกับการปฏิบัติงานของหัวหน้าผู้รับผิดชอบในสถานการณ์ฉุกเฉิน ในวันที่ 21 มกราคม พ.ศ. 2557 ถึง วันที่ 18 มีนาคม พ.ศ. 2557 นับเป็นรัฐมนตรีว่าการกระทรวงแรงงานคนแรกของประเทศไทย ที่ดำรงตำแหน่ง ผู้กำกับการปฏิบัติงานของหัวหน้าผู้รับผิดชอบในสถานการณ์ฉุกเฉิน ซึ่งพระราชกำหนดการบริหารราชการในสถานการณ์ฉุกเฉิน พ.ศ. 2548 ไม่ได้ให้รัฐมนตรีว่าการกระทรวงแรงงานเป็น กรรมการในคณะกรรมการบริหารสถานการณ์ฉุกเฉิน
วันที่ 7 พฤษภาคม พ.ศ. 2557 ร้อยตำรวจเอก เฉลิม ถูกศาลรัฐธรรมนูญตัดสินให้พ้นจากความเป็นรัฐมนตรี เนื่องจากมีส่วนเกี่ยวข้องในการโยกย้ายนายถวิล เปลี่ยนศรีจากตำแหน่งเลขาธิการ สภาความมั่นคงแห่งชาติ โดยขาดความชอบธรรม
ร่วมงานกับพรรคเพื่อไทย > ประวัติการลงสมัครรับเลือกตั้ง ส.ส.

การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2526 กรุงเทพมหานคร สังกัด พรรคประชาธิปัตย์
การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2529 กรุงเทพมหานคร สังกัด พรรคมวลชน
การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2531 กรุงเทพมหานคร สังกัด พรรคมวลชน
การเลือกตั้งสมาชิกสภาผู้แทนราษฎรไทยเป็นการทั่วไป กันยายน พ.ศ. 2535 กรุงเทพมหานคร สังกัด พรรคมวลชน → พรรคกิจสังคม
การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2538 กรุงเทพมหานคร สังกัด พรรคมวลชน
การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2539 กรุงเทพมหานคร สังกัด พรรคมวลชน → พรรคความหวังใหม่
การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2544 แบบบัญชีรายชื่อ สังกัด พรรคความหวังใหม่ → พรรคมวลชน
การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2550 แบบสัดส่วน สังกัด พรรคพลังประชาชน → พรรคเพื่อไทย
การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2554 แบบบัญชีรายชื่อ สังกัด พรรคเพื่อไทย
การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 แบบบัญชีรายชื่อ สังกัด พรรคเพื่อไทย
สุขภาพ

5 ตุลาคม พ.ศ. 2556 ร.ต.อ.เฉลิม เข้ารับการผ่าตัดอาการสมองบวม เนื่องจากเลือดออกใต้เยื่อหุ้มสมอง
หลังจากนั้นก็มีกระแสข่าวลือสะพัดว่า ร.ต.อ.เฉลิมได้เสียชีวิตลงแล้วด้วยอาการสมองบวม แต่ที่จริง การผ่าตัดรักษาอาการป่วยของ ร.ต.อ.เฉลิม สำเร็จด้วยดี จนกระทั่ง ร.ต.อ.เฉลิม สามารถออกจากโรงพยาบาลได้ในเวลา 14.00 น. ของวันที่ 10 ตุลาคม และจากการตรวจสอบข้อมูล ยังพบอีกว่า ร.ต.อ.เฉลิมพักรักษาตัวอยู่ที่โรงพยาบาลรามาธิบดี ไม่ใช่ โรงพยาบาลพระมงกุฏฯ
ร.ต.อ.เฉลิม พร้อมกับลูกชายคนเล็ก ร.ต.อ.ดวง ได้ออกมาจากโรงพยาบาลพร้อมกัน ด้วยสีหน้าท่าทางยิ้มแยมแจ่มใส ให้สัมภาษณ์กับสื่อมวลชน "ผมมีเลือดไหลในสมอง 2 ข้าง แต่เลือดไม่ไหลเข้าไปในสมองส่วนที่สำคัญ หมอจึงใช้เครื่องมือเจาะเอาเลือดออก ใช้เวลาแค่ 2 ชั่วโมงเท่านั้น" ต่อมาเขาเกิดอาการช็อกในขณะประชุมร่วมกับคณะทำงานฯ ในวันที่ 21 ตุลาคมของปีเดียว จนต้องนำตัวส่งโรงพยาบาลรามาธิบดี
ต่อมาวันที่ 21 ตุลาคม  พ.ศ. 2556 เวลาประมาณ 13.45 นาฬิกา ร.ต.อ.เฉลิม เกิดอาการทรุดลงหลังกลับมาทำงานที่กระทรวงแรงงานได้ 1 สัปดาห์ จากการผ่าตัดอาการเลือดออกใต้เหยื่อหุ้มสมองในระหว่างหารือกับ พลตำรวจเอก พงศพัศ พงศ์เจริญ รองผู้บัญชาการตำรวจแห่งชาติ ถึงการจัดประชุมแนวทางป้องกันและปราบปรามยาเสพติด ที่ห้องทำงานชั้น 6 โดยมีอาการตัวเกร็ง พร้อมนั่งนิ่งไป จนเกือบฟุบลงจากเก้าอี้ ส่งผลให้ทีมงานต้องตัดสินใจ นำตัวร.ต.อ.เฉลิม ส่งโรงพยาบาลรามาธิบดี ทั้งที่ยังนั่งอยู่บนเก้าอี้
เครื่องราชอิสริยาภรณ์

พ.ศ. 2532 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
พ.ศ. 2531 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
พ.ศ. 2523 –  เหรียญจักรมาลา (ร.จ.ม.)
พ.ศ. 2553 –  เหรียญลูกเสือสดุดี ชั้นที่ 1
พ.ศ. 2500 –  เหรียญงานฉลอง 25 พุทธศตวรรษ
แหล่งข้อมูลอื่น

เฉลิม อยู่บำรุง ที่เฟซบุ๊ก
ประวัติ ร้อยตำรวจเอก ดร.เฉลิม อยู่บำรุง จากthaipublica
ประวัติ ร้อยตำรวจเอก ดร.เฉลิม อยู่บำรุง จากryt9
ประวัติ ร.ต.อ.ดร.เฉลิม อยู่บำรุง จากไทยรัฐ
ดูเพิ่ม

วิกิซอร์ซมีงานที่เกี่ยวข้องกับ คำพิพากษาศาลฎีกาที่ 1131/2536 (คดียึดทรัพย์)
| ก่อนหน้า |  | เฉลิม อยู่บำรุง |  | ถัดไป |
| --- | --- | --- | --- | --- |
| พลเอก ยุทธศักดิ์ ศศิประภา  |  |   รองนายกรัฐมนตรี ฝ่ายความมั่นคง  (27 ตุลาคม พ.ศ. 2555 - 30 มิถุนายน พ.ศ. 2556) |  | พลตำรวจเอก ประชา พรหมนอก |
| เผดิมชัย สะสมทรัพย์ |  |   รัฐมนตรีว่าการกระทรวงแรงงาน (ครม. 60)   (30 มิถุนายน พ.ศ. 2556 - 7 พฤษภาคม พ.ศ. 2557) |  | สุรศักดิ์ กาญจนรัตน์ |
| ชวรัตน์ ชาญวีรกูล |  | รัฐมนตรีว่าการกระทรวงสาธารณสุข (ครม. 58)   (24 กันยายน พ.ศ. 2551 - 2 ธันวาคม พ.ศ. 2551) |  | วิทยา แก้วภราดัย |
| พลเอก สุรยุทธ์ จุลานนท์ |  |   รัฐมนตรีว่าการกระทรวงมหาดไทย (ครม. 57)   (6 กุมภาพันธ์ พ.ศ. 2551 - 2 สิงหาคม พ.ศ. 2551) |  | พลตำรวจเอก โกวิท วัฒนะ |
| ไสว พัฒโน |  |   รัฐมนตรีว่าการกระทรวงยุติธรรม  (13 กรกฎาคม พ.ศ. 2538 - 24 พฤศจิกายน พ.ศ. 2539) |  | สุทัศน์ เงินหมื่น |
| พันเอก พล เริงประเสริฐวิทย์ |  |   รัฐมนตรีประจำสำนักนายกรัฐมนตรี  (11 สิงหาคม พ.ศ. 2529 - 22 พฤศจิกายน พ.ศ. 2533) |  | ประสงค์ บูรณ์พงศ์ |
| อภิสิทธิ์ เวชชาชีวะ |  | รักษาการผู้นำฝ่ายค้านในสภาผู้แทนราษฎร  (12 มกราคม พ.ศ. 2552 - 23 มีนาคม พ.ศ. 2554) |  | อภิสิทธิ์ เวชชาชีวะ |
การเลือกตั้งประธานาธิบดีฟิลิปปินส์ ค.ศ. 1986

การเลือกตั้งประธานาธิบดี เกิดขึ้นเมื่อวันที่ 7 กุมภาพันธ์ ค.ศ. 1986 ที่ประเทศฟิลิปปินส์ ซึ่งเป็นการเลือกตั้งก่อนเวลาที่กำหนดไว้ หรือที่รู้จักกันในชื่อ การเลือกตั้งแบบสแน็ป ที่ตามมาจากการสิ้นสุดการประกาศกฎอัยการศึกและนำไปสู่การปฏิวัติพลังประชาชน เพื่อโค่นล้มประธานาธิบดีฟิลิปปินส์ เฟอร์ดินานด์ มาร์กอสและสถาปนาคอราซอน อากีโน เป็นประธานาธิบดี แคมเปญการหาเสียงมีขึ้นเป็นเวลา 45 วัน ตั้งแต่วันที่ 19 ธันวาคม ค.ศ. 1985 จนถึงวันที่ 5 กุมภาพันธ์ ค.ศ. 1986
ผลการเลือกตั้ง

COMELEC หรือ คณะกรรมการการเลือกตั้ง (Commission on Elections) ได้ประกาศผลว่าประธานาธิบดี เฟอร์ดินานด์ มาร์กอส ได้คะแนนเสียงมากที่สุด ด้วยคะแนน 10,807,197 เสียง และอากิโนได้ไป 9,291,716 เสียง แต่ NAMFREL หรือ ขบวนการพลเมืองแห่งชาติเพื่อการเลือกตั้งเสรี ได้ประกาศว่า คอราซอน อากีโน ได้คะแนนเสียงมากที่สุด ด้วยคะแนน 7,158,679 เสียง และมาร์กอส ได้ไป 6,532,362 เสียง
| 0 | 1 | 2 | 3 | 4 |
| --- | --- | --- | --- | --- |
| คณะกรรมการการเลือกตั้ง | คณะกรรมการการเลือกตั้ง |  | นัมเฟล | นัมเฟล |

| เฟอร์ดินานด์ มาร์กอส | คอราซอน อากีโน |  | เฟอร์ดินานด์ มาร์กอส | คอราซอน อากีโน |
| 10,807,197 | 9,291,716 |  | 6,787,556 | 7,502,601 |
กีฬาเยาวชนแห่งชาติ ครั้งที่ 35

ระวังสับสนกับ กีฬาอาวุโสแห่งชาติ ครั้งที่ 2
| --- | --- |
เมืองเจ้าภาพ: จังหวัดบุรีรัมย์
คำขวัญ: กีฬาเยาวชน สร้างคน สร้างชาติ
ทีมเข้าร่วม: 77 จังหวัด
นักกีฬาเข้าร่วม: 16,692 คน
กีฬา: 45 ชนิดกีฬา
พิธีเปิด: 10 พฤษภาคม 2562 (2562-05-10)
พิธีปิด: 20 พฤษภาคม 2562 (2562-05-20)
ประธานพิธีเปิด: วรวิทย์ เตชะสุภากูร, เลขานุการรัฐมนตรีว่าการกระทรวงการท่องเที่ยวและกีฬา
ผู้จุดคบเพลิง: พุธวัฏ บุญปก
สนามกีฬาหลัก: สนามกีฬากลางองค์การบริหารส่วนจังหวัดบุรีรัมย์
เว็บไซต์ทางการ: www.buriramgames.com
← ครั้งที่ 34ครั้งที่ 36 →
กีฬาเยาวชนแห่งชาติ ครั้งที่ 35 (อังกฤษ: 35th Thailand National Youth Games) หรือเป็นที่รู้จักในนาม บุรีรัมย์เกมส์ เป็นมหกรรมกีฬาระดับชาติสำหรับเยาวชนทั่วไป ควบคุมโดยการกีฬาแห่งประเทศไทย ซึ่งจัดขึ้น ณ จังหวัดบุรีรัมย์ จัดขึ้นระหว่างวันที่ 10 - 20 พฤษภาคม พ.ศ. 2562 โดยตอนแรกมีกำหนดการเดิมจะจัดขึ้นวันที่ 19 - 29 มีนาคม พ.ศ. 2562 แต่เลื่อนกำหนดการเนื่องจากการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562
ในครั้งนี้มีนักกีฬาเข้าร่วมแข่งขันรวมทั้งสิ้น 16,692 คน จาก 77 จังหวัด มีกีฬาที่แข่งขันทั้งหมด 45 ชนิดกีฬา ซึ่งครั้งนี้ได้จัดการแข่งขันภายใน 42 สนาม ในจังหวัดบุรีรัมย์ ซึ่งมีสนามแข่งขันต่างจังหวัด 2 จังหวัด ได้แก่ จังหวัดนครราชสีมา 6 สนาม และจังหวัดสมุทรปราการ 1 สนาม
จังหวัดบุรีรัมย์ได้เป็นเจ้าภาพกีฬาเยาวชนแห่งชาติ ครั้งที่ 35 ในปี พ.ศ. 2562 เมื่อวันที่ 10 มกราคม พ.ศ. 2561 ในการประชุมคณะกรรมการการกีฬาแห่งประเทศไทย ครั้งที่ 1/2561 ซึ่งนับเป็นครั้งแรกของจังหวัดบุรีรัมย์ที่ได้เป็นเจ้าภาพจัดการแข่งขันกีฬาเยาวชนแห่งชาติ
การคัดเลือกเจ้าภาพ

ในการประชุมคณะกรรมการการกีฬาแห่งประเทศไทย ครั้งที่ 1/2561 เมื่อวันที่ 10 มกราคม พ.ศ. 2561 การกีฬาแห่งประเทศไทย ได้มีมติให้จังหวัดบุรีรัมย์ เป็นเจ้าภาพกีฬาเยาวชนแห่งชาติ ครั้งที่ 35 และกีฬาผู้สูงอายุแห่งชาติ ครั้งที่ 2 ตามธรรมเนียม ซึ่งในครั้งนี้มีการเสนอขอรับเป็นเจ้าภาพ จำนวน 3 จังหวัด ประกอบด้วย จังหวัดอุดรธานี, จังหวัดบุรีรัมย์ และจังหวัดเพชรบูรณ์
| มติการประชุมคณะกรรมการ กกท>  ครั้งที่ 1/2561 10 มกราคม พ.ศ. 2561 |
| --- | --- | --- | --- | --- | --- |
| จังหวัด | ผลเจ้าภาพ | เจ้าภาพ |  |  |  |
|  บุรีรัมย์ |  สำเร็จ |  กีฬาเยาวชนแห่งชาติ ครั้งที่ 35 |  |  |  |
|  อุดรธานี |  ไม่สำเร็จ | — |  |  |  |
|  เพชรบุรี |  ไม่สำเร็จ | — |  |  |  |
พิธีการ > การอัญเชิญไฟพระฤกษ์

มีการอัญเชิญไฟพระฤกษ์เมื่อวันที่ 2 มีนาคม พ.ศ. 2562 โดยอัญเชิญจากกรุงเทพมหานครมายังจังหวัดบุรีรัมย์ โดยการนี้สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา เป็นผู้พระราชทานเชิญไฟพระฤกษ์แทนพระบาทสมเด็จพระวชิรเกล้าเจ้าอยู่หัว เพื่อเชิญไปจุดในพิธีเปิดการแข่งขันกีฬาเยาวชนแห่งชาติ ครั้งที่ 35 และพิธีเปิดการแข่งขันกีฬาผู้สูงอายุแห่งชาติ ครั้งที่ 2 ตามลำดับขั้นตอน ในวันที่ 10 พฤษภาคม พ.ศ. 2562 ก่อนจะเริ่มพิธีเปิดการแข่งขัน ได้มีการวิ่งคบเพลิงไฟพระฤกษ์ โดยเริ่มจากศาลากลางจังหวัดบุรีรัมย์หลังเดิม ถึงสนามช้างอารีน่า (นักกีฬา: ไอรดา ลิม, ธีรศักดิ์ เล็งไธสง)  ระยะที่ 2 จากสนามช้างอารีน่า ถึงบริเวณหน้าแขวงทางหลวงบุรีรัมย์ (นักกีฬา: บวรนันท์ ชันรัมย์, ธรรศกร โพธิ์ทอง) และระยะที่ 3 จากหน้าแขวงทางหลวง ถึงสนามกีฬาองค์การบริหารส่วนจังหวัดบุรีรัมย์ (นักกีฬา: กรรชัย แถบทอง, ปรีชาพร ปลื้มพันธ์)
พิธีการ > พิธีเปิด

พิธีเปิดการแข่งขันกีฬาเยาวชนแห่งชาติ ครั้งที่ 35 หรือ บุรีรัมย์เกมส์ เรื่มชึ้นเมื่อวันที่ 11 พฤษภาคม พ.ศ. 2562 เวลา 18.00 นาฬิกา โดยก่อนเริ่มพิธีเปิดการแข่งขันได้มีฝนตกลงมา การแสดงชุดแรกของพิธีเปิดการแข่งขันมีชื่อว่า บายศรีสู่ขวัญทอฝันเยาวชน โดยมีแม่น้ำผึ้ง ศิลปินมรดกอีสาน สาขาศิลปะการแสดงระดับชาติ โดยเป็นการกล่าวยินดีต้อนรับนักกีฬาที่เข้าร่วมแข่งขันด้วยดนตรีพื้นบ้าน การแสดงชุดที่สองมีชื่อว่า เกริกเกียรติเปี่ยมล้นการกีฬา เป็นการเทิดพระเกียรติของพระบาทสมเด็จพระวชิรเกล้าเจ้าอยู่หัว และพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ที่ทรงมีต่อด้านกีฬา หลังจากนั้นมีการอัญเชิญธงชาติไทย ธงกีฬาเยาวชนแห่งชาติ และธงประจำจังหวัดบุรีรัมย์ เข้าสู่สนามแข่งขัน พร้อมกับขบวนนักกีฬา 76 จังหวัด และกรุงเทพมหานคร ต่อมา มีการชักธงชาติไทยขึ้นสู่ยอดเสา ผู้ว่าการกีฬาแห่งประเทศไทยกล่าวรายงานวัตถุประสงค์ นักกีฬาและผู้ฝึกสอนกล่าวคำปฏิญาณ มีการชักธงกีฬาแห่งชาติ และธงประจำจังหวัดบุรีรัมย์ขึ้นสู่ยอดเสา การแสดงชุดที่สามมีชื่อว่า พนมรุ้งรุ่งฟ้าเรืองนิรันดร์ เป็นการเล่าประวัติความเป็นมาของจังหวัดบุรีรัมย์ในยุคประวัติศาสตร์ มีการจุดไฟในกระถางคบเพลิง ซึ่งมีการแสดงประกอบชื่อว่า อัศจรรย์เปล่งประกายไฟพระฤกษ์ การแสดงชุดสุดท้ายมีชื่อว่า เบิกสายแสงแห่งเมืองสองปราสาท ปิดท้ายด้วยมินิคอนเสิร์ตจากวงบีเอ็นเคโฟร์ตีเอต อาทิ ณัฐรุจา ชุติวรรณโสภณ, วรัทยา ดีสมเลิศ, วฑูศิริ ภูวปัญญาสิริ และอื่น ๆ
พิธีการ > พิธีปิด

พิธีปิดการแข่งขันกีฬาเยาวชนแห่งชาติ ครั้งที่ 35 หรือ บุรีรัมย์เกมส์ เริ่มขึ้นเมื่อวันที่ 20 พฤษภาคม พ.ศ. 2562 เวลา 18.30 นาฬิกา โดยการแสดงชุดแรกมีชื่อว่า การกีฬาผนึกรักสามัคคี เป็นการประมวลภาพการแข่งขันตลอดต้นจนจบ เพื่อสื่อถึงความสามัคคี ความมีน้ำใจ และการรู้แพ้ รู้ชนะ รู้อภัย ต่อมาเริ่มการแสดงชุดที่สอง เรืองรวีพิธีการวันสดใส เป็นการเชิญธงชาติไทย ธงกีฬาเยาวชนแห่งชาติ และธงประจำจังหวัดบุรีรัมย์ เข้าสู่สนาม พร้อมกับคณะกรรมการอำนวยการการจัดการแข่งขัน ซึ่งนำโดยรองผู้ว่าราชการจังหวัดบุรีรัมย์ พร้อมกับป้ายประจำชนิดกีฬาที่ได้จัดขึ้นในบุรีรัมย์เกมส์ และคณะนักกีฬาส่วนที่เหลือ เมื่อได้เข้าสู่สนามแล้ว มีการชักธงชาติไทยลงจากยอดเสา มีการกล่าวรายงานวัตถุประสงค์จากผู้ว่าการกีฬาแห่งประเทศไทย]ต่อประธานพิธี พร้อมกับมอบโล่ให้กับผู้ว่าราชการจังหวัดบุรีรัมย์ จากนั้น มีการชักธงกีฬาเยาวชนแห่งชาติ และธงประจำจังหวัดบุรีรัมย์ลงจากยอดเสา มีการแสดงของเจ้าภาพครั้งถัดไป นั้นคือกีฬาเยาวชนแห่งชาติ ครั้งที่ 36 มีการแสดงชุดที่สามซึ่งมีชื่อว่า อนุสรณ์แสงรักประจักษ์ใจ เป็นการแสดงดับไฟในกระถางคบเพลิง มีการนำเยาวชนจากสี่ภาคมาร่วมใจกันนับไฟ ต่อมา การแสดงชุดที่สี่มีชื่อว่า สานสายใยมิตรภาพตราบนิรันดร์ โดยมีการจำลองเหตุการณ์จำลองคนท้องถิ่นกับคนรุ่นใหม่ในทำนองเพลงแต่ละสังคม
การแข่งขัน > ชนิดกีฬา

| 0 | 1 | 2 | 3 |
| --- | --- | --- | --- |
|   กรีฑา   เปตอง   บาสเกตบอล   เทควันโด   ลีลาศ   จักรยาน   เซปรักตะกร้อ   เทนนิส   ซอฟท์เทนนิส   แบดมินตัน   ฟุตบอล |   ยกน้ำหนัก   สนุกเกอร์   เรือพาย   มวยสากลสมัครเล่น   มวยไทยสมัครเล่น   วอลเลย์บอล   หมากล้อม   บริดจ์   เทเบิลเทนนิส   เนตบอล   ตะกร้อลอดห่วง   ฮอกกี้   วูซู |   ปันจักสีลัต   วู้ดบอล   ยูโด   คริกเก็ต   คาราเต้โด   ว่ายน้ำ   แฮนด์บอล   มวยปล้ำ   รักบี้ฟุตบอล   เพาะกาย   เอ็กซ์ตรีม   ยิมนาสติก   เจ็ตสกี |   ยิงปืน   กอล์ฟ   ฟิกเกอร์และสปีดสเก็ตติ้ง   ยิวยิตสู    กาบัดดี้   ชักเย่อ   ฟันดาบ   ซอฟท์บอล   กีฬาทางอากาศ   ฟุตซอล   มวยปล้ำ   |